Nog ŉ Steinhoff-hoë bedankJohan van Zyl. Foto: www.steinhoffinternational.com Johan van Zyl, ŉ lid van Steinhoff International se toesighoudende raad, het uit die direksie bedank slegs enkele dae voor die kleinhandelgroep se algemene jaarvergadering. Volgens mediaberigte het Van Zyl sy kandidaatskap vir herverkiesing tot Steinhoff se raad in ŉ kennisgewing aan aandeelhouers teruggetrek, hoewel hy genoeg ondersteuning gehad het om weer tot die raad verkies te word. Die jaarvergadering word Vrydag in Amsterdam gehou. DA-LP David Maynier het in reaksie hierop Van Zyl se bedanking as Steinhoff-raadslid verwelkom. “Wat opvallend is, is die algehele versuim om verantwoordelikheid te neem en die totale gebrek aan enige berou. Dit ten spyte daarvan dat Van Zyl ŉ lid van die toesighoudende raad was toe die skandaal rondom die ‘rekeningkundige onreëlmatighede’ aan die lig gekom het; en ten spyte daarvan dat hy ŉ eenmalige betaling van €100 000 wou hê vir die ‘addisionele werk wat gedoen moes word’ as gevolg van die skandaal by Steinhoff,” het Maynier gesê. Maynier het gesê die waarheid is dat Van Zyl “ŉ brandstigter is wat nou ŉ brandbestryder probeer wees” en homself nou in ŉ positiewe lig wil stel. “Hy wil homself nou posisioneer as ŉ vegter wat toegewyd is om die waarheid te ontbloot en reg te maak wat verkeerd gegaan het, wanneer die skandaal by die maatskappy inteendeel onder sy toesig plaasgevind het,” het hy gesê. Maroela Media het vroeër berig Steinhoff is einde verlede jaar in omstredenheid gedompel nadat ŉ ondersoek van stapel gestuur is na beweerde rekeningkundige onreëlmatighede by die maatskappy. In die lig van die skandaal het Markus Jooste, die groep se uitvoerende hoof, bedank. Christo Wiese, ŉ groot aandeelhouer en voorsitter van die raad, het kort daarna ook bedank weens moontlike botsing van belange. Die storm rondom Steinhoff het destyds gelei tot die vinnige verkoop van aandele wat die waarde van die groep se aandele met meer as 80% laat tuimel het. Suid-Afrikaanse vakbonde het toe gesê miljarde rande van werkers se pensioene het verlore gegaan deur die staatsdienspensioenfonds (GEPF) en die Openbare Beleggingskorporasie (PIC) se beleggings in Steinhoff.